ຊາວໄທ 7 ຄົນທີ່ຖືກຈັບ ໄປໃຫ້ການຕໍ່ສານ ທີ່ພະນົມເປັນ
ລັດຖະມົນຕີຕ່າງປະເທດໄທ ເດີນທາງໄປກຳປູເຈຍ ເພື່ອຊອກຫາທາງ ໃຫ້ມີການປ່ອຍຊາວໄທທີ່ຖືກຈັບ
ລັດຖະມົນຕີການຕ່າງປະເທດຂອງໄທໄດ້ອອກເດີນທາງໄປຍັງກຳປູເຈຍ ເພື່ອຂໍຮ້ອງໃຫ້ກຳປູ ເຈຍປ່ອຍຊາວໄທ 7 ຄົນຮວມທັງສະມາຊິກສະພາແຫ່ງຊາດຄົນນຶ່ງແລະຜູ້ນຳຫົວຊາດນິຍົມ ຂອງໄທ ທີ່ຖືກຈັບຢູ່ກຳປູເຈຍກ່ອນໜ້ານີ້ ບຸກຄົນທັງ 7 ໄດ້ຖືກຈັບໃນຂໍ້ຫາລ່ວງລໍ້າດິນແດນໃນວັນພຸດວານນີ້ ຂະນະທີ່ພວມທຳການ ຢ້ຽມຢາມບໍລິເວນຊາຍແດນທີ່ມີການຂັດແຍ້ງກັນ ພວກເຂົາເຈົ້າໄດ້ຖືກໄອຍະການກຳປູເຈຍ ສອບປາກຄຳແບບປິດລັບ ຢູ່ສານແຫ່ງນຶ່ງ ທີ່ນະຄອນຫຼວງພະນົມເປັນ ໃນຕອນເຊົ້າວັນພະ ຫັດມື້ນີ້ ທັງໆທີ່ໄດ້ມີການຮ້ອງຂໍ ຈາກນາຍົກລັດຖະມົນຕີໄທ ທ່ານອະພິຊິດ ເວດຊາຊີວະບໍ່ ໃຫ້ນຳຄະດີນີ້ຂຶ້ນສານ ທ່ານອະພິຊິດກ່າວໃນວັນພະຫັດມື້ນີ້ວ່າ ບຸກຄົນທັງ 7 ຄວນຖືກປ່ອຍໃນທັນທີ ແຕ່ນາຍົກ ລັດຖະມົນຕີກຳປູເຈຍ ທ່ານຮຸນເຊນກ່າວວ່າ ກະບວນການຍຸດຕິທຳຈະຕ້ອງໄດ້ດຳເນີນຕໍ່ໄປ ແລະເວົ້າວ່າບຸກຄົນທັງ 7 ຈະຖືກຂັງ ທີ່ຄຸກ Prey Sar ເພື່ອລໍຖ້າການດຳເນີນຄະດີ ພວກເຈົ້າໜ້າທີ່ອະວຸໂສ ຂອງລັດຖະບານແລະກອງທັບໄທ ໄດ້ປະຊຸມກັນໃນຕອນເຊົ້າຂອງ ວັນພະຫັດມື້ນີ້ ເພື່ອປຶກສາຫາລືກ່ຽວກັບສະຖານະການດັ່ງກ່າວກ່ອນລັດຖະມົນຕີການຕ່າງ ປະເທດຂອງໄທທ່ານກະສິດ ພິຣົມອອກເດີນທາງໄປຍັງນະຄອນຫຼວງພະນົມເປັນເພື່ອຊອກ ຫາຊ່ອງທາງ ແກ້ໄຂທາງດ້ານການທູດ ທ່ານພານິດ ວິກິສເຣດ ສະມາຊິກສະພາແຫ່ງຊາດຂອງພັກປະຊາທິປັດ ຊຶ່ງເປັນພັກລັດຖະ ບານຂອງໄທໄດ້ເດີນທາງໄປຢ້ຽມຢາມບໍລິເວນຊາຍແດນພ້ອມກັບສະມາຊິກ 6 ຄົນຂອງຂະ ບວນການເສື້ອເຫຼືອງ ທີ່ນິຍົມທະຫານແລະນິຍົມກະສັດຂອງໄທ ເວລາພວກເຂົາເຈົ້າຖືກຈັບ ພວກເຂົາເຈົ້າເວົ້າວ່າ ເຂົາເຈົ້າພວມທຳການສືບສວນ ການຮ້ອງທຸກຂອງພວກພໍ່ນາໄທກ່ຽວ ກັບບຸກລຸກຂ້າມຊາຍແດນເຂົ້າໄປໃນໄທຂອງທະຫານກຳປູເຈຍ